贈別張駙馬
作者：戎昱
朝代：唐

paragraphs: 上元年中長安陌，見君朝下欲歸宅。
飛龍騎馬三十匹，玉勒雕鞍照初日。
數里衣香遙撲人，長衢雨歇無纖塵。
從奴斜抱勑賜錦，雙雙蹙出金麒麟。
天子愛壻皇后弟，獨步明時負權勢。
一身扈蹕承殊澤，甲第朱門聳高戟。
鳳凰樓上伴吹簫，鸚鵡杯中醉留客。
泰去否來何足論，宮中晏駕人事翻。
一朝負譴辭丹闕，五年待罪湘江源。
冠冕淒涼幾遷改，眼看桑田變成海。
華堂金屋別賜人，細眼黃頭總何在。
渚宮相見寸心悲，嬾欲今時問昔時。
看君風骨殊未歇，不用愁來雙淚垂。